[pic] | EUROOPA KOMISJON |

Brüssel 13.10.2010

KOM(2010) 558 lõplik

KOMISJONI 28. AASTAARUANNE EUROOPA PARLAMENDILE

Euroopa Liidu dumpingu- ja subsiidiumivastase ning kaitsemeetmetealase tegevuse kohta(2009)SEK(2010) 1194

KOMISJONI 28. AASTAARUANNEEUROOPA PARLAMENDILE

Euroopa Liidu dumpingu- ja subsiidiumivastase ning kaitsemeetmetealase tegevuse kohta

(2009)

Sissejuhatus

Käesolev 2009. aasta aruanne on esitatud Euroopa Parlamendile kooskõlas parlamendi 1981. aasta 16. detsembri resolutsiooniga Euroopa Liidu dumpinguvastase tegevuse kohta ning parlamendi tööstuse, väliskaubanduse, teadusuuringute ja energeetikakomisjoni aruandega.

Käesolevas lühiaruandes esitatakse ülevaade 2009. aasta olulisematest sündmustest, ning nagu ka eelmistel aastatel, täiendab seda üksikasjalikum komisjoni talituste töödokument koos üksikasjalike lisadega. Käesoleval aruandel ja töödokumendil on ühesugune üldine ülesehitus, sealhulgas ühesugused osade pealkirjad, et lihtsustada põhjalikuma teabe leidmist.

Käesolev aruanne ja komisjoni talituste täielik töödokument on ka avalikkusele kättesaadavad aadressil: http://ec.europa.eu/trade/issues/respectrules/anti_dumping/legis/index_en.htm

1. ÕIGUSAKTIDE ÜLEVAADE

Dumpingu- ja subsiidiumidevastased ning kaitsemeetmetega seotud uurimised viiakse läbi vastavalt nõukogu algmääruste sätetele. Ülevaade kehtivatest õigusaktidest on esitatud komisjoni talituste töödokumendis. Dumpingu- ja subsiidiumivastastele algtekstidele viidatakse edaspidi kui algmäärus(t)ele.

2. PÕHIMÕISTED

Töödokumendi 2. jaotises on esitatud ülevaade kaubanduse kaitsemeetmetega seotud uurimistes kasutatavast terminoloogiast ja töökorrast.

3. KAUBANDUSE KAITSEMEETMETE LÄBIVAATAMINE – VAAGIMISE AEG ON ALANUD

Kaubanduse kaitsemeetmete läbivaatamine, mida alustati 2006. aastal rohelise raamatu avaldamisega, on ikka veel lõpule viimata, sest liikmesriikide ja Euroopa Parlamendi vahel puudub konsensus. EL on siiski arvamusel, et korrapärane läbivaatamine aitab tagada ELi kaubanduse kaitsemeetmete tõhususe ebaõiglase kaubandustegevuse vastu. Komisjonil on kavas uurida, kas mõni kaitsemeede vajaks täiustamist. Sellest lähtuvalt kinnitas kaubandusvolinik 2009. aastal Euroopa Parlamendis toimunud arupärimisel, et komisjon on avatud aruteluks selles küsimuses, kuid enne menetluse algatamist peavad olema täidetud teatavad tingimused. Oluline oleks ära oodata ka Maailma Kaubandusorganisatsiooni Doha Arengukava läbirääkimiste tulemused kaubanduse kaitsemeetmete küsimuses. Enamik sidusrühmi oli sellega nõus.

Pärast intensiivset ja ulatuslikku arutelu jõudis komisjon liikmesriikidega 2009. aasta keskel kokkuleppele kaubanduse kaitsemeetmeid käsitlevate uuringute läbipaistvuse suurendamise viisis. Kavandatud meetmete (nt kaubanduse kaitsemeetmeid käsitleva veebisaidi uuendamine, kasutajatugi VKEdele, avalikustamise suurendamine) võtmiseks ei pea tegema mingeid muudatusi õigusaktides ning nende täielik rakendamine on kavas lõpule viia 2010. aastal.

4. ÜLERIIGILINE TURUMAJANDUSLIK STAATUS

Dumpinguvastaste uurimiste seisukohast võib pidada riiki täielikult turumajanduslikuks riigiks, kui ta vastab käesolevale aruandele lisatud töödokumendis üksikasjalikult kirjeldatud viiele kriteeriumile.

2009. aastal hindasid komisjoni talitused Hiina, Vietnami, Armeenia, Kasahstani ja Mongoolia esitatud taotlusi üleriigilise turumajandusliku staatuse saamiseks. Kõik viis riiki andsid terve aasta jooksul oma taotluste toetamiseks lisainfot ning nende taotluste läbivaatamine on erinevas järgus. 2009. aasta mais esitasid Valgevene ametiasutused komisjonile ametliku taotluse turumajandusliku staatuse saamiseks. Komisjon hakkab taotlust läbi vaatama kohe, kui kõik dokumendid on esitatud.

Lisaks paljudele kahepoolsetele kohtumistele asjaomaste riikidega toimus 2009. aasta juulis Brüsselis töises ja konstruktiivses õhkkonnas ka Hiina turumajandusliku staatuse töörühma 9. koosolek. 2009. aasta sügisel nõustus Hiina lõpuks komisjoni ettepanekuga algatada Hiina raamatupidamisarvestuse tavade uurimine. Komisjon avaldas asjakohase hanketeate 2009. aasta lõpus. Uurimise tulemused avaldatakse 2010. aasta lõpus. 2009. aasta teisel poolel alustas komisjon esialgse hindamisaruande koostamist Hiina turumajandusliku staatuse kohta, aruanne peaks valmima 2010. aasta alguseks.

2009. aasta aprillis kinnitas komisjon, et on valmis korraldama kohapealse kontrollkäigu Mongooliasse. Mongoolia nõustus komisjoni ettepanekuga ning osalised alustasid kontrollkäigu korraldamisega seotud arutelusid.

2009. aasta augustis esitas komisjon Kasahstani valitsusele lisaküsimusi seoses hiljuti vastu võetud õigusaktidega, mis võivad mõjutada dumpinguvastase uurimise aluseks olevaid kulusid ja hindu.

Komisjoni talitused koostasid 2009. aastal esimese hindamisaruande Armeenia turumajandusliku staatuse kohta ning esitasid selle 2009. aasta detsembris nõukogule. Aruandes jõuti järeldusele, et Armeenia on teinud suuri edusamme ning teatavate valdkondade puhul on turumajandusliku staatuse saamiseks täidetud kaks kriteeriumi viiest.

2009. aasta lõpuks oli peaaegu lõpetatud ka teise hindamisaruande koostamine Vietnami kohta.

5. KAUBANDUSE KAITSEMEETMED – TOORAINETE STRATEEGIA

Kaubanduse kaitsemeetmed pakuvad lahendusi osale tooraine tarnimisega seotud turumoonutuste tagajärgedest kooskõlas komisjoni üldise toorainepoliitikaga. 2009. aastal kehtestati lõplikud dumpinguvastased meetmed Hiinast pärit kinnitusdetailide impordi suhtes. Kõnealuse uurimise käigus taotlesid viis valimisse kaasatud Hiina äriühingut turumajanduslikku kohtlemist. Paraku keelduti kõigi viie äriühingu puhul turumajanduslikust kohtlemisest seetõttu, et tähtsaimale sisendile, terasest valtstraadile, tehtavad kulutused ei peegeldanud oluliselt turuväärtusi, nagu nõutud algmääruse artikli 2 lõike 7 punktis c. Turumajanduslikust kohtlemisest keeldumisel kasutati seda põhjendust esmakordselt.

Turumoonutuse olemasolu võetakse arvesse ka selliste hinnangute koostamisel, mis on seotud mitteturumajanduslike riikide taotlustega turumajandusliku staatuse kohaldamiseks. Sel juhul uuritakse asjaomase riigi rolli turu reguleerimisel ja tema tegevust, mis võiks põhjustada tooraine hinnamoonutusi.

6. TEABE- JA KOMMUNIKATSIOONITEGEVUS / KAHEPOOLSED KONTAKTID

6.1. Väikesed ja keskmise suurusega ettevõtjad (VKEd)

Komisjon tunnistab VKEde tähtsat rolli ELi majanduses. Komisjon on teadlik ka sellest, et VKEde jaoks on keeruline osaleda liidu tootjate, importijate või kasutajatena komisjoni algatatud kaubanduse kaitsemeetmetega seotud uurimistes või eksportijatena kolmandate riikide algatatud uurimistes.

Võttes arvesse kaubanduse kaitsemeetmetega seotud menetluste keerukust, eelkõige väikeste ja keskmise suurusega ettevõtjate jaoks (arvestades nende väiksust ja killustatust), loodi nende jaoks kaubanduse kaitsemeetmete kasutajatugi. Kasutajatoe eesmärk on lahendada just VKEdega seotud üldisi ja juhtumipõhiseid küsimusi. Üks osa kaubanduse kaitsemeetmete veebisaidist on suunatud VKEdele ning seal on märgitud kaitsemeetmete kasutajatoe kontaktpunktid. 2009. aastal muudeti veebisaiti põhjalikult, paranes VKEde juurdepääs veebisaidile ning see muutus kasutajasõbralikumaks.

2009. aastal esitati kontaktpunktidele palju teabetaotlusi, mis kiiresti rahuldati. Taotlused hõlmasid nii kaubanduse kaitsemeetmetega seotud menetlusi kui ka meetmete sisu.

2009. aasta lõpus algatas komisjon uuringu, et määrata kindlaks 27 liikmesriigi VKEde vajadused, mis on seotud kaebuse esitamisega või VKEde osalemisega importija või kasutajana kaubanduse kaitsemeetmetega seotud uurimistes. Uuringu tulemused peavad sisaldama ka konkreetseid ettepanekuid, kuidas saaks komisjon VKEsid kõnealuste uurimiste kõikidel etappidel paremini abistada.

Töövõtja on valitud ning uuringu lõpparuanne peab valmima 2010. aasta viimases kvartalis.

6.2. Kahepoolsed kontaktid tootmisharu ja kolmandate riikidega ning teabeüritused

2009. aastal oli kavas korraldada kaubanduse kaitsemeetmeid käsitlev seminar kolmandate riikide ametnikele, kuid see tuli edasi lükata 2010. aastasse. 2009. aastal oli palju kahepoolseid kontakte mitme kolmanda riigiga (sh Hiina, Korea ja Ukraina), et arutada mitmesuguseid kaubanduse kaitsemeetmetega seotud küsimusi.

2009. aastal toimus ka mitu kohtumist tähtsamate sidusrühmade liitude ja äriühingutega. Koostöös ühendusega Business Europe korraldati ühine kohtumine selle ühenduse kõikide tähtsamate liikmetega ning mitu kahepoolset kohtumist ühenduse Business Europe kaubanduspoliitika komiteega. Koostöös importijate ja turustajate asjaomaste liitudega korraldati 2009. aasta aprillis ühepäevane seminar.

7. ÄRAKUULAMISE EEST VASTUTAV AMETNIK

Kaubanduse peadirektoraadi ärakuulamise eest vastutava ametniku jaoks, kes alustas tööd 2007. aasta aprillis, oli 2009. aasta teine täistööaasta. Kuigi ärakuulamise eest vastutav ametnik on halduslikult seotud kaubanduse peadirektoraadiga, on ta oma tegevuses sõltumatu. Ta annab aru peadirektorile.

Ärakuulamise eest vastutava ametniku peamine ülesanne on tagada, et Euroopa Komisjoni kaubandusega seotud menetlustes kohaldataks igakülgselt õigust kaitsele. Vajaduse korral nõustab ametnik kaubanduse peadirektoraadi peadirektorit menetlustega seotud küsimustes ning samuti kõikides kaubandusmenetluse käigus esilekerkivates küsimustes.

2009. aastal esitati ärakuulamise eest vastutavale ametnikule 30 taotlust, mis olid seotud 24 menetlusega, ning toimus 14 ärakuulamist. Ta sekkus uurimistesse eri etappidel, nii kaebuse esitamisel, valimi koostamisel, turumajandusliku/individuaalse kohtlemise taotlemisel, võrdlusriigi valikul kui ka kohustuste võtmise ning ajutiste ja lõplike meetmete kehtestamise etapis. Ametnikule esitatud taotlused hõlmasid peaaegu kõiki uurimisega seotud aspekte.

Enamikul juhtudel taotleti 2009. aastal ärakuulamise eest vastutava ametniku sekkumist seoses juurdepääsuga mittekonfidentsiaalsetele toimikutele ja nimetatud toimikute kvaliteediga. Teine suur valdkond oli teabe avalikustamise ajakava ja sisu.

Peagi peaks heakskiidu saama ärakuulamise eest vastutava ametniku ja kaubandusuuringute talituse koostöös valminud ajakohastatud suunised. Seejärel tehakse suuniste sisu kättesaadavaks ärakuulamise eest vastutava ametniku veebisaidil. Lisaks on kavas algatada arutelu seoses komisjoni otsusega, milles käsitletakse kaubanduse peadirektoraadi ärakuulamise eest vastutava ametniku pädevusi.

Üksikasjalikum teave ärakuulamise eest vastutava ametniku tegevuse kohta on esitatud aastaruandele lisatud komisjoni talituste töödokumendis.

8. Ülevaade dumpingu- ja subsiiidumidevastaste ning kaitsemeetmete uurimisimenetlustest ja võetud meetmetest

8.1. Üldosa

Euroopa Liidus kehtis 2009. aasta lõpuks 135 dumpinguvastast meedet (vt lisa O) ja 8 subsiidiumidevastast meedet (vt lisa P).

2009. aastal mõjutasid dumpingu- ja subsiidiumidevastased meetmed 0,6 % liidu koguimpordist.

Allpool nimetatud teemasid on üksikasjalikumalt käsitletud käesolevale aruandele lisatud komisjoni talituste töödokumendis. Viited komisjoni talituste töödokumendi lisadele on esitatud pealkirjades.

8.2. Uued uurimismenetlused (vt lisad A–E ja lisa N)

2009. aastal algatati 21 uurimist[1]. 10 menetluses määrati ajutised tollimaksud. 10 juhtumi puhul kehtestati lõplik tollimaks. 11 menetluse tulemusel meetmeid ei kehtestatud. 4 meedet aegusid automaatselt pärast nende 5aastast kehtivusaega.

8.3. Läbivaatamisega seotud uurimised

Läbivaatamisega seotud uurimised moodustavad jätkuvalt suurema osa kaubanduse kaitsemeetmete talituste tööst. Need moodustasid 54 % kõigist ajavahemikus 2005-2009 algatatud uurimistest. Komisjoni talituste töödokumendi tabelis 2 on esitatud statistiline teave aastate 2005–2009 kohta.

8.3.1. Aegumise läbivaatamised (vt lisa F)

Algmääruste artikli 11 lõikes 2 ja artiklis 18 on sätestatud meetmete aegumine viie aasta möödudes, välja arvatud juhul, kui aegumise läbivaatamise käigus selgub, et meetmed tuleks säilitada algkujul.

2009. aastal algatati 11 aegumise läbivaatamisega seotud uurimist. Viis aegumise läbivaatamisega seotud uurimist lõpetati tollimaksu kehtestamisega veel viieks aastaks. Ühtegi aegumise läbivaatamist ei lõpetatud meetmete lõpetamisega.

8.3.2. Vahepealsed läbivaatamised (vt lisa G)

Algmääruste artikli 11 lõikes 3 ja artiklis 19 on sätestatud meetmete läbivaatamine nende kehtivuse ajal. Läbivaatamine võib piirduda dumpingu/subsideerimise või tekitatud kahju küsimustega.

2009. aastal algatati kokku 14 vahepealset läbivaatamist. 13 vahepealse läbivaatamise tulemusel otsustati tollimaks kinnitada või seda muuta. Ühe uurimismenetluse tulemusel lõpetati meetmete kohaldamine.

8.3.3. Muud vahepealsed läbivaatamised (vt lisa H)

2009. aastal algatati kaks muud vahepealset läbivaatamist, mis ei kuulunud algmääruste artikli 11 lõike 3 ja artikli 19 reguleerimisalasse.

2009. aastal otsustati kuue kõnealuse läbivaatamise tulemusel meetmed kinnitada või neid muuta. Eelkõige käsitlesid kõnealused läbivaatamised muu hulgas kohtuotsuste järgseid toiminguid, WTO vaidluste lahendamise menetluse järgseid toiminguid, meetmete reguleerimisala täpsustamist jne.

8.3.4. Uut eksportijat käsitlevad läbivaatamised (vt lisa I)

Algmääruste artikli 11 lõikes 4 ja artiklis 20 on sätestatud vastavalt uut eksportijat käsitlev läbivaatamine ja kiirendatud korras läbivaatamine individuaalse dumpingumarginaali või individuaalse tasakaalustava tollimaksu kehtestamiseks asjaomases ekspordiriigis asuvatele uutele eksportijatele, kes ei eksportinud toodet uurimisperioodi jooksul. Sellistel eksportijatel tuleb tõestada, et nad on tegelikud uued eksportijad ja alustasid ELi eksportimist pärast uurimisperioodi. Sellisel juhul saab nende puhul arvutada individuaalse tollimaksu, mis on üleriigilisest tollimaksust tavaliselt madalam.

2009. aastal algatati kuus uut eksportijat käsitlevat läbivaatamist.

8.3.5. Absorbtsiooni käsitlevad uurimismenetlused (vt lisa J)

Kui on piisavalt teavet, mis kinnitab, et pärast esialgset uurimisperioodi ja enne või pärast meetmete kehtestamist on ekspordihinnad langenud või ELi imporditud toote edasimüügihinnad või hilisemad müügihinnad ei ole muutunud või on muutunud ebapiisavalt, võib algatada absorptsiooni käsitleva uurimise, et kontrollida, kas meede on mõjutanud eespool nimetatud hindu. Dumpingumarginaale võib uuesti arvutada ja tollimaksu võib suurendada, et võtta arvesse selliseid madalamaid ekspordihindu. Absorbtsiooni käsitlevate läbivaatamiste võimalus on sätestatud algmääruste artiklis 12 ja artikli 19 lõikes 3.

2009. aastal ei algatatud ega lõpetatud ühtegi absorbtsiooni käsitlevat läbivaatamist.

8.3.6. Kõrvalehoidmisega seotud uurimismenetlused (vt lisa K)

Algmääruste artiklitega 13 ja 23 on ette nähtud uurimismenetluse taasalustamise võimalus juhul, kui on esitatud tõendid meetmetest kõrvalehoidumise kohta.

2009. aastal algatati üks selline uurimine. Üks kõrvalhoidmist käsitlev uurimine lõppes tollimaksu kehtivuse pikendamisega.

8.4. Kaitsemeetmetega seotud uurimised (vt lisa L)

2008. aastal ei toimunud ELis ühtegi kaitsemeetmetega seotud uurimist.

9. Dumpingu- ja subsiidiumivastaste meetmete jõustamine

9.1. Järelmeetmed

Kehtivate meetmete järelmeetmete puhul keskenduti neljale põhivaldkonnale: 1) pettuste ennetamine; 2) kaubavoogude ja turuarengute jälgimine; 3) tõhususe parandamine asjakohaste meetmetega ning 4) eeskirjade eiramisele reageerimine. Need meetmed võimaldasid kaubanduse kaitsemeetmete talitustel tagada koostöös liikmesriikidega kaubanduse kaitsemeetmete nõuetekohane täitmine Euroopa Liidus.

9.2. Kohustuste jälgimine (vt lisad M ja Q)

Kohustuste jälgimine on jõustamistoimingute osa, kuna kohustused on dumpingu- ja subsiidiumidevastaste meetmete osa. Komisjon kiidab need heaks tingimusel, et nende abil on võimalik tõhusalt kõrvaldada dumpingu või subsideerimise kahjulikku mõju.

2009. aasta alguses kehtis 46 äriühingute poolt võetud kohustust. 2009. aasta jooksul toimusid kohustuste osas järgmised muutused: kolme äriühingu kohustused lõppesid seoses meetmete aegumisega, komisjon tühistas leitud rikkumiste tõttu kahe äriühingu kohustused ning ühe äriühingu pakutud hinnakohustus kiideti heaks. See tähendab, et 2009. aasta lõpus oli kokku 42 kehtivat kohustust.

10. Tollimaksude tagastamine (vt lisa U )

Algmääruste artikli 11 lõike 8 ja artikli 21 lõike 1 alusel on importijatel lubatud taotleda asjaomaste kogutud tollimaksude tagastamist, kui tõestatakse, et see dumpingumarginaal/subsiidiumimarginaal, mille alusel tollimakse maksti, on kõrvaldatud või alandatud kehtivast tollimaksust madalamale tasemele.

2009. aasta jooksul esitati 39 uut tollimaksu tagastamise taotlust. 2009. aasta lõpus oli pooleli 7 uurimist, mis hõlmasid 25 taotlust. Vastu võeti 5 komisjoni otsust – 3 otsuse kohaselt tagastati tollimaksud osaliselt ja 2 otsuse kohaselt lükati tagastamistaotlused tagasi. Tagasi võeti seitse taotlust.

11. Kohtulik kontroll: Euroopa Kohtu/Üldkohtu otsused

2009. aastal tegid Euroopa Kohus ja Üldkohus 13 dumpingu- või subsiidiumivastast otsust. Üks nendest oli kohtuotsus varasema kohtuotsuse tõlgendamise kohta. Teatavate kohtuotsuste kokkuvõtted on esitatud komisjoni talituste töödokumendis.

2009. aastal esitati 17 uut hagi, neist 10 Üldkohtule ja seitse Euroopa Kohtule.

Üldkohtule ja Euroopa Kohtule esitatud dumpingu- ja subsiidiumidevastaste hagide nimekiri, mis on 2009. aasta lõpu seisuga menetluses, on esitatud komisjoni talituste töödokumendi lisas S.

12. Tegevus Maailma Kaubandusorganisatsiooni (WTO) RAAMES

12.1. Tegevus Maailma Kaubandusorganisatsiooni (WTO) raames

WTO on sätestanud range korra WTO lepingute kohaldamisega seotud vaidluste lahendamiseks WTO liikmete vahel.

Seoses India poolt WTO raames ELile esitatud konsultatsioonitaotlusega toimusid 2009. aasta aprillis konsultatsioonid, kus käsitleti polüetüleentereftalaadi (PET) impordi suhtes kehtestatud dumpingu- ja subsiidiumidevastaseid meetmeid.

Seoses Hiina poolt WTO raames ELile esitatud konsultatsioonitaotlusega toimusid 2009. aasta septembris konsultatsioonid, kus käsitleti teatavate rauast või terasest kinnitusdetailide impordi suhtes kehtestatud dumpinguvastaseid meetmeid.

Juhtumitega seotud üksikasjad on esitatud käesolevale aruandele lisatud komisjoni talituste töödokumendis.

12.2. Muu tegevus WTO raames

2009. aastal korraldas Doha arengukava (DDA) läbirääkimiste rühm korrapäraselt kohtumisi, et arutada juhatuse 2008. aasta detsembris esitatud ettepanekut ja kalandussubsiidiume käsitlevat tegevuskava. Muudetud versioonis on dumpingut ja toetusi käsitlevast tekstist välja jäetud kõige rohkem vaidlusi tekitanud küsimused ning asendatud need iga valdkonna puhul kokkuvõttega liikmesriikide hulgas vaidlusi tekitanud küsimustest.

Edasiminekut ei saavutatud mitte üheski dumpingu või horisontaalsete subsiidiumidega seotud küsimuses. Lähtudes juhatuse tegevuskavas esitatud küsimustest, toimusid rühmas pingelised kalandusvaldkonnaga seotud arutelud Kuigi arutelu võimaldas selgitada välja liikmesriikide seisukohad tähtsamates küsimustes, ei aidanud see jõuda konsensusele.

Paralleelselt nimetatud tegevusega jätkus komisjoni talituste osalemine dumpinguvastaste, subsiidiumide, tasakaalustamise ja kaitsemeetmete komiteede igapäevases töös. Komiteed korraldasid kaks tavakohtumist, et vaadata läbi märkused ja käsitleda erilist huvi pakkuvaid küsimusi.

Järeldused

Eelmise aastaga võrreldes suurenes 2009. aastal pisut algatatud juhtumite arv ning vähenes kehtestatud lõplike meetmete arv. Samas suurenes märgatavalt selliste uurimiste arv, mille tulemusena meetmeid ei kehtestatud, ning kahekordistus ajutiselt kehtestatud meetmete arv. Algatatud läbivaatamiste arv suurenes märkimisväärselt, samas kui lõppenud läbivaatamiste arv vähenes võrreldes 2008. aastaga märgatavalt.

2009. aastal paranes kaubanduse kaitsemeetmetega seotud uurimiste läbipaistvus. Komisjon alustas mitme meetme rakendamist, mis lepiti kokku liikmesriikidega peetud konsultatsioonide käigus. Need meetmed hõlmasid kaubanduse kaitsemeetmeid käsitleva veebisaidi uuendamist, konkreetset teabetuge VKEdele ning avalikustamise suurendamist. Töö kõnealuste meetmete rakendamiseks veel jätkub.

[1] Komisjoni talituste töödokumendi tabelis 1 on esitatud statistiline teave aastatel 2005–2009 algmääruste artiklite 5 ja 10 kohaselt läbi viidud uute uurimismenetluste kohta.